**Tisztelt Szülők!**

Új fejezet nyílik a 10. évfolyamos gyermekük gimnáziumi életében: közeledik az érettségi és a felkészülés a munka világára. Nem mindegy, hogy milyen elszántsággal és céltudatossággal vágunk bele ebbe a folyamatba. Bár a tizenéves korosztály pályaképe még kialakulatlan és sokszor változhat is a következő években, mégsem szabad hagyni, hogy csak történjenek a dolgok velük, körülöttük. Ezzel az információs anyaggal segíteni kívánjuk gyermekük pályaválasztásának és életpálya építésének folyamatát. Kérjük, hogy a következő hetekben **gyermekükkel közösen** olvassák el ezt a tájékoztatót, gondolkodjanak a benne foglaltakról, informálódjanak és beszéljék meg a lehetőségeket, tervezzék együtt az elkövetkező évek tanulmányi munkáját. Tapasztalataink szerint azok a tanulók, akik reális és érdeklődésüknek megfelelő célokat fogalmaznak meg a jövőjükkel kapcsolatban sokkal motiváltabbak a tanulás és az információszerzés terén is és nagyobb biztonsággal mozognak a pályaválasztás útvesztőiben. A most megfogalmazott és leírt tervek természetesen változhatnak, de ezt a fejlődést nyomon követni és segítséget nyújtani Önöknek és gyermeküknek az osztályfőnök, a szaktanárok és a pályaválasztási tanácsadói csoport munkatársai számára is sokkal könnyebb, mint a konkrét célkitűzések nélküli, segítséget nem kérő fiatalt a hozzá illő életpálya felé terelgetni.

Kérjük, hogy a szülői és a tanulói tervezőlapot **március 1. hetéig** juttassák el a tanuló osztályfőnökének. ***(Az információs anyag és a református EGYMI által készített felmérés értékelése maradjon a család birtokában későbbi tanulmányozásra.)***

**Néhány fontos szempont és információ segítségképpen:**

***Nyelvvizsgákról***

***A felsőfokú képzésekbe való belépéskor a B2 komplex nyelvvizsga megléte többletpontot jelent!***

Iskolánk kiemelt figyelmet fordít a nyelvvizsgára történő felkészítésre. A 10. év végére a jó nyelvérzékkel rendelkezők- a megfelelő nyelvtudás birtokában- már próbálhatják a B2-es nyelvvizsgát. Erre készülni úgy tud, hogy először megoldja a középszintű érettségi anyagát az Internetről—ez A2-es, B1-es szint. Amennyiben ezeket feladatonként 80% feletti eredménnyel végzi, akkor már mindenképpen elkezdheti a középszintű nyelvvizsga feladatait. Ezt bármilyen, a könyvesboltokban B2-es jelzéssel ellátott kiadványból megteheti.

A magnóhallgatás részhez javasoljuk az emelt szintű érettségi magnóhallgatási feladatait. Az eredményesebb felkészülés érdekében a 10. és 11. évfolyamon kötelező próbanyelvvizsgát tartunk. Februárban a szóbelire és a magnóhallgatásra kerül sor, míg az írásbeli rész május első hetében lesz. Ezzel az a célunk, hogy a tanuló visszajelzést kapjon a nyelvtudásáról, ami a nyelvvizsgára készülést megkönnyítheti.

A levélírás részhez javasoljuk az emelt szintű érettségi writing feladatait.

Többféle nyelvvizsga létezik, melyek nehézségi foka attól függ, hogy gyermeke miben gyengébb. Olyat érdemes választani, amiben a gyengeség a legkevésbé mérettetik. Ebben a kérdésben érdemes kikérni a szaktanár véleményét.

Tudja mindenki, hogy a nyelvet csak sok-sok gyakorlással lehet elsajátítani. Ezért elengedhetetlen a folyamatos és nem kampányszerű tanulás. Nézzenek sok filmet feliratozva célnyelven, olvassanak rövid cikkeket netről.

***Előrehozott érettségiről***

Idegen nyelvekből és azokból tárgyakból, melyeknek alapórás oktatása befejeződött (informatika, kémia, földrajz, fizika, vizuális kultúra) tantárgyból lehet tenni előrehozott érettségi vizsgát a tavaszi és az őszi vizsgaidőszakban is. Egy vizsgaidőszakban egy tantárgyból közép- vagy emelt szintű előrehozott érettségi vizsga tehető. Javasoljuk, hogy először a középszintű vizsgán mérje meg tudását a tanuló, majd ezt követően bármelyik vizsgaidőszakban lehetősége van emelt szintű vizsgára jelentkezni az adott tantárgyból. Idegen nyelvből osztályozó vizsgát kell tennie az érettségi vizsgát megelőző időszakban. Az osztályozó vizsgát kérvényezni kell és a szaktanár az iskola helyi pedagógiai programjának megfelelően támogatja vagy sem a tanuló jelentkezését. A szükséges kérvény megtalálható iskolánk honlapján (gimnázium/tanulóknak/érettségi-felvételi mappa). Az osztályozó vizsgát az iskola oktatási igazgatóhelyettese szervezi. A vizsga eredménye lesz a tanuló által szerzett és bizonyítványba is beírt osztályzat a magasabb (11 és/vagy 12. évfolyamokon). Ha az előrehozott vizsgát a tanuló nem fejezi be (vagyis nem írja meg az írásbeli részt, vagy nem megy el a szóbeli vizsgára), az adott tantárgyból csak a 12. év végén esedékes rendes érettségi vizsgán javíthat. Az előrehozott érettségi tervezése során mindenképp konzultáljon az illetékes szaktanárral!

***Az érettségi tantárgyakról***

Az érettségi bizonyítvány megszerzéséhez minimum 5 tantárgyból kell érettségi vizsgát tenni. Kötelező magyar nyelv- és irodalom, történelem. matematika, egy választott idegen nyelv és egy választott tantárgyból érettségi eredményt szerezni. Az idegen nyelv lehet bármely, a tanuló által tanult nyelv, függetlenül attól, hogy első vagy második idegen nyelvként tanulja az iskolában. A választott tantárgy lehet: a másik idegen nyelv, informatika, fizika, kémia, biológia, földrajz, vizuális kultúra, hit- és erkölcstan, testnevelés, társadalomismeret, mozgókép- és médiaismeret (az utóbbi kettőből csak akkor, ha fakultáción van a tantárgyból két év végi osztályzata). Természetesen lehet - bizonyos esetekben szükséges is - ötnél több tantárgyból érettségi eredményt szerezni. Például azoknak a diákoknak, akik két választott tantárgy érettségi eredményével kívánnak továbbtanulni. Az érettségi tantárgyak kiválasztása során (idegen nyelv és 5. illetve 6. tantárgy esetében) szükséges tehát figyelembe venni a tanuló érdeklődésén és tudásán túl a továbbtanulási szakirány eléréséhez szükséges és előírt érettségi tantárgyakat.

***Felsőoktatási szakirányokról***

Azok a tanulók, akik a felsőoktatásban szeretnének továbbtanulni az érettségit követően, feltétlenül kezdjenek el tájékozódni a [www.felvi.hu](http://www.felvi.hu) honlapon. Ez lesz a következő években a felvételivel kapcsolatos legfontosabb hivatalos információs forrásuk. (Jelenleg a 2021. évi felvételi eljárásra vonatkozó információkat találják meg rajta, de ez változhat 2022-ig.) Érdemes a tanulónak regisztrálni és folyamatosan olvasgatni, gyűjteni az érdeklődésnek megfelelő információkat. Először az egyes szakokkal kapcsolatos leírások áttanulmányozására van szükség (szakleírások), valamint arra, hogy ez a szak mely felsőoktatási intézmény(ek)ben érhető el és mely tantárgyak érettségi eredményeiből számolható felvételi pontszám. (Segítségként a honlapunk fakultációválasztáshoz kapcsolódó részébe elhelyeztük az erről szóló összefoglalást – ***Szakok és érettségi követelmények 2022***) Fontos tudnivaló az is, hogy valamely tantárgyból kötelező-e az emelt szintű érettségi vizsga. A tanuló érdeklődési körének megfelelő szakokkal kapcsolatos információkat összegyűjtése után célszerű a ponthatárok áttanulmányozása. Noha minden évben változik szinte minden szak felvételi ponthatára, de a tendenciák alapvetően nem sokat alakulnak. A ponthatár adhat támpontot ahhoz is, hogy habár nem kötelező két emelt szintű vizsga, mégis érdemes tenni a felvételi tantárgyból, mert csak az így szerzett 50 többletponttal együtt lehetséges a bejutáshoz szükséges pontszámot elérni.

Feltétlenül fordítsanak figyelmet az egyes szakokhoz szükséges alkalmassági vizsgákra (pl. rajz alkalmassági, beszéd alkalmassági, fizikai alkalmassági stb.), mert ha ezen nem felel meg a tanuló, akkor nem juthat be az adott szakra. Az alkalmassági vizsgákra való felkészülésre sokszor 1-2 tanév kell. Minél hamarabb jelentkezik gyermekük a megfelelő szaktanárnál (testnevelés, rajz, ének-zene, magyar), hogy a felvételihez alkalmassági vizsgát kell tennie), annál jobb lehet a célirányos felkészítése.

**A felsőoktatás képzéseiről, a bekerülés feltételeiről csak hivatalos forrásból tájékozódjanak (felvi.hu)!** Nem szabad az előző években érettségizett ismerősökre hagyatkozni, mert minden évben van változás. Segítségként az aktuális változásokat is figyelemmel kísérve, az iskola honlapján a tanulóknak fül, fakultációválasztás mappájába mi is elhelyezzük a legfontosabb információkat.

***Tudnivalók a fakultációválasztáshoz***

Iskolánk tanulói a 11. és 12. évfolyamon a tanterv szerint előírt órákat úgy tudják teljesíteni, hogy számukra a kötelező órákon felül 4 óra, azaz 2-2 tantárgyi óra szabadon választható. Ezt nevezzük *fakultációnak*.

**A fakultáció célja:**

* a kötelező érettségi tárgyakból emelt szintű érettségire történő felkészítés (magyar, történelem, matematika, idegen nyelv)
* a szabadon választható érettségi tárgyakból emelt szintű érettségire történő felkészítés (biológia, kémia, fizika)
* felkészítés a középszintű érettségire azokból a tantárgyakból melyek gyakorlat igényesek és így a tanórai foglalkozások nem teszik lehetővé teljes mértékben az érettségi vizsga követelményeinek elsajátítását (ének-zene, rajz és vizuális kultúra, testnevelés, informatika, társadalomismeret) valamint hit- és erkölcstan tantárgyból
* felkészítés a középszintű érettségi vizsgára azokból a tantárgyakból, melyek oktatása az érettségi éve előtt befejeződött (földrajz, mozgóképkultúra és médiaismeret).

**A fakultáció és az emelt szintű érettségi kapcsolata**

Az emelt szintű érettségi vizsga és az erre felkészítő foglalkozás egymástól független lehetőség a diák számára:

- az emelt szintű érettségi vizsgának nem feltétele, hogy a vizsgázó részt vegyen az erre felkészítő órákon

- ha a tanuló részt vett az emelt szintű érettségire előkészítő foglalkozásokon, nem köteles abból a tantárgyból az emelt szintű érettségi vizsgát tennie.

**A fakultációs órák szervezése:**

A kötelező érettségi tantárgyakból mindenképpen indul emelt szintre felkészítő foglalkozás, egyéb tantárgyakból viszont csak megfelelő számú jelentkező esetén.

A matematika fakultációs órákat úgy szervezzük, hogy a tanulók külön csoportot alkotnak, s egyetlen tanár tanítja mind az alap, mind a fakultációs órákat. A többi tantárgy fakultációs oktatása évfolyamszintű, a tantárgy tanítása az erre jelentkezők számára külön csoportban történik, a tanórákat esetleg egy másik szaktanár tartja.

**Jelentkezés feltételei:**

A 10. A, B, C osztály tanulóinak (a tantervnek megfelelően) két tantárgyból kell a 11. évfolyamtól kezdődően fakultáción részt venni. A 10. D osztály biológia-kémia és fizika-matematika tagozatos tanulói emelt szintű tanterv szerint tanulnak, így számukra szabadon választható órák felvételére nincs lehetőség.

Az emelt szintű érettségire felkészítő foglalkozásokon a tananyag és a követelmény is magasabb, ezért a csoport megfelelő haladása érdekében a jelentkező tanulónak az adott tantárgyból legalább ***közepes***tanulmányi eredménnyel kell rendelkezni.

**Osztályozás:**

Egy tantárgyból csak egyetlen osztályzat adható. Ha tehát valaki a fakultációs órákat látogatja, s azokat nem az a tanár tartja, mint az ún. alapórákat, akkor közösen állapítják meg azt az egyetlen osztályzatot, amely magában foglalja mind az alapórákon, mind a fakultációs órákon tanúsított előmenetelt.

**Mulasztás:**

A fakultációs órák kötelező tanóráknak számítanak, a hiányzásokra a kötelező órákra vonatkozó szabályok érvényesek.

**Módosítás, leadás:**

A 10. évfolyamon történő fakultációválasztás után csak nagyon indokolt esetben van lehetőség a szeptemberben beinduló foglalkozások módosításra.

A 11. évfolyamon év végén indokolt esetben van lehetőség egy tantárgy leadására, vagy fakultációváltásra. Ennek feltétele az igazgató helyettesnek írásban benyújtott kérvény és váltás esetén a sikeres különbözeti vizsga, melyet augusztusban a javító vizsgák időszakában kell letenni.

***Érettségi utáni szakképzésekről***

Az érettségi vizsgákat követően tanulóink számára a felsőoktatásban való továbbtanulás lehetősége mellett alternatívát jelenthet az érettségire épülő szakmai képzésekbe való bekapcsolódás lehetősége valamely szakképző intézményben, szakközépiskolában.

A szakképzésben való részvétel elsősorban azok számára javasolt, akiket nem vettek fel a megcélzott egyetemi, főiskolai szakra, vagy csak költségtérítéses képzésre nyertek felvételt és a tandíj fizetése túl nagy terhet jelentene a családnak, ill. azoknak a tanulóknak szintén, akik viszonylag rövid időn belül szeretnének piacképes szakmához jutni, hogy mielőbb bekapcsolódhassanak a munka világába. Ha valakinek nincs kialakult pályaképe, annak is érdemes lehet először egy szakmát elsajátítani, hiszen szakirányú továbbtanulás esetén a felsőfokú felvételi eljárásban többletpontra is jogosulttá válik.

Az alapfokú iskolai végzettségre, 10. évfolyamra, ill. – a mi szempontunkból legnagyobb jelentőséggel bíró – érettségire épülő, Az iskolarendszerben oktatott szakképesítések gyűjteménye a Magyar Közlöny 2019. évi 162. számában érhető el: 174 alapszakma (76 középszintű, 98 emeltszintű – technikus) 26 ágazatban. A szakképzési centrumokban korhatár nélkül (akár egyetem után is) lehet ingyenesen 2 szakmát szerezni iskolarendszeren belül. A képzések minimum 2 tanév alatt teljesíthetőek, 25 éves korig nappali vagy esti tagozaton, 25 éves kor után csak esti és levelezős formában. (Az iskolarendszeren kívüli (tanfolyami képzésért) fizetni kell, de rövidebb ideig tart.) Felvételi vizsga nincs, a felvétel általában a jelentkezés – jelentkezési lap, érettségi bizonyítvány másolatának leadása – sorrendjében történik, a legnépszerűbb képzések esetében esetleg szóbeli meghallgatásra kerülhet sor (ez intézmény-, ill. képzésfüggő). Bizonyos képzéseknél szakmai/ egészségügyi alkalmassági követelményeknek is meg kell felelni, az erről szóló orvosi igazolást szintén a jelentkezéshez szükséges csatolni.

Az érettségire épülő szakképzésben való részvétel előnyei:

- rövid képzési idő;

- tandíjmentesség (25 éves korig);

- nincs felvételi ponthatár;

- a tanulói jogviszony értelmében a tanulókat ugyanúgy megilletik a középiskolai tanulmányaik alatt járó kedvezmények (diákigazolvány, tankönyvtámogatás, családi pótlék, árvaellátás, stb.);

- a hiányszakmákat célzó képzések esetében kiemelkedő ösztöndíj lehetőségek;

- ha valakit nem vettek fel a kívánt felsőoktatási szakra, de azonos képzési területen megfelelő szakképesítést szerez, az újabb felvételi eljárásban 24 többletpontot kaphat a szakirányú, technikusi szakképesítésért;

- a képzéssel nem fogynak a felsőoktatásban államilag támogatott félévek, a szakmai képzés elvégzése után ugyanúgy 12 vagy – hatéves képzés esetében – 14 féléve marad a tanulóknak.

Fontos megjegyeznünk, hogy ettől különbözik az egyetemek, főiskolák szervezésében indítható **felsőoktatási szakképzések rendszere**, mely képzésekre a felsőoktatási felvételi eljárásban lehet jelentkezni. Előnye, hogy a kedvezőbb pontszámítás, szakirányú továbbtanulás esetén a megszerzett kreditek 75%-át beszámítják, de számolnunk kell azzal, hogy a felsőoktatási szakképzés időtartamával az állami ösztöndíjjal támogatott félévek száma csökkenni fog (hiszen ez már hallgatói jogviszonynak minősül), bár a kredit beszámítások miatt rövidebb idő alatt is elvégezhető a képzés. Az új felvételi eljárásban a záróvizsgák eredményétől függően ebben az esetben is többletpontokra jogosult a diák.